**I LUKU
NIMI, TARKOITUS JA TOIMINTA**

**Nimi**

**1.** Yhdistyksen nimi on Kelan toimihenkilöt ry.  Sen kotipaikka on Helsinki ja toiminta-alueena koko maa.

**Tarkoitus**

**2.** Yhdistyksen tarkoituksena on:

* valvoa ja kehittää jäsentensä työsuhteen ehtoja, ammatillisia ja sosiaalisia etuja sekä parantaa heidän työhyvinvointiaan
* edistää Kelan palveluksessa olevien toimihenkilöiden ja sosiaalivakuutuksen alalla työskentelevien henkilöiden ammatillista järjestäytymistä
* vahvistaa jäsentensä keskinäistä yhteenkuuluvuuden tunnetta

**Toiminta**

**3.** Tarkoituksensa toteuttamiseksi yhdistys:

* käy työsuhteen ehtoja koskevat neuvottelut
* solmii jäseniä koskevia työehto- ja muita sopimuksia
* järjestää koulutus-, tiedotus- ja neuvontatilaisuuksia
* harjoittaa tiedotustoimintaa
* edustaa jäseniään heitä yhteisesti koskevissa asioissa
* osallistuu tarpeen tullen yhteistyöhön muiden järjestöjen kanssa
* voi liittyä jäseneksi sellaiseen liittoon, keskusjärjestöön tai muuhun yhteisöön, johon kuuluminen on tarkoituksenmukaista ja palvelee jäsenten etuja
* pyrkii muilla samantapaisilla keinoilla saavuttamaan tarkoituksensa

Toimintansa tukemiseksi yhdistys voi vastaanottaa lahjoituksia, testamentteja ja avustuksia, toimeenpanna asianomaisella luvalla arpajaisia ja rahankeräyksiä, hankkia ja omistaa kiinteistöjä sekä harjoittaa sijoitustoimintaa, ravitsemus-, kioski- ja majoitusliiketoimintaa sekä julkaisutoimintaa.

**Kieli ja puolueettomuus**

**4.** Yhdistyksen kielenä on suomi.  Tarvittaessa yhdistys voi tiedottaa myös ruotsin kielellä.

 Yhdistys on puoluepoliittisesti sitoutumaton.

 **II LUKU
JÄSENYYTTÄ KOSKEVAT MÄÄRÄYKSET**

**Jäsenlajit**

**5.** Yhdistyksen jäsenet ovat varsinaisia jäseniä, eläkeläisjäseniä, erityisjäsenmaksua maksavia jäseniä, kunniajäseniä ja kunniapuheenjohtajia.

**Varsinainen jäsen**

**6.** Hallitus voi hyväksyä jäseneksi Kelan palveluksessa tai sosiaalivakuutuksen alalla työskentelevän henkilön, joka hyväksyy yhdistyksen tarkoituksen.

Jos hakemus hyväksytään, jäsenyyden katsotaan alkaneen sinä päivänä, kun hakemus on tullut yhdistykselle, ellei hakija ole ilmoittanut muuta myöhäisempää jäsenyyden alkamispäivää.

Jos hakemus hylätään, hakijalla on oikeus hakea siihen muutosta kirjelmällä, joka osoitetaan valtuustolle ja toimitetaan hallitukselle.  Kirjelmä on toimitettava 60 vuorokauden kuluessa tiedon saamisesta.

**Eläkeläisjäsen**

**7.** Hallitus voi hyväksyä eläkeläisjäseneksi varsinaisen jäsenen, joka on siirtynyt eläkkeelle.  Eläkeläisjäsen ei voi voimia yhdistyksen hallituksen eikä valtuuston jäsenenä eikä hänellä ole äänioikeutta.

**Erityisjäsenmaksua maksava jäsen**

**8.** Hallitus voi hyväksyä erityisjäsenmaksua maksavaksi jäseneksi varsinaisen jäsenen, joka on jäänyt vaille ansiotuloja työttömyyden, äitiys-, isyys-, hoito-, opinto- tai vuorotteluvapaan tai asevelvollisuuden suorittamisen tai muun vastaavan syyn takia.

Erityisjäsenmaksua maksava jäsen on vaalikelpoinen ja äänioikeutettu.

**Jäsenmaksun perintä**

**9.** Jäsenmaksun perii yhdistys. Jos Kelan toimihenkilöt ry liittyy jäseneksi toiseen yhdistykseen, joka sääntöjensä mukaan perii jäsenmaksut suoraan henkilöjäseniltä, noudatetaan jäsenmaksujen perinnässä tämän yhdistyksen sääntöjä.

**Kunniajäsen ja kunniapuheenjohtaja**

**10.** Valtuusto voi hallituksen esityksestä kutsua yhdistyksen kunniajäseneksi henkilön, joka on erityisen huomattavasti edistänyt tai tukenut yhdistyksen tarkoitusperien toteuttamista.

Valtuusto voi hallituksen esityksestä kutsua yhdistyksen kunniapuheenjohtajaksi henkilön, joka on toiminut yhdistyksessä pitkään ja erittäin ansioituneesti.

Kunniajäsen ja kunniapuheenjohtaja ei ole äänioikeutettu eikä vaalikelpoinen, ellei hän samalla ole yhdistyksen varsinainen tai erityisjäsenmaksua maksava jäsen.

**Jäsenen erottaminen**

**11.** Hallitus voi katsoa eronneeksi jäsenen, joka on laiminlyönyt jäsenmaksunsa maksamisen kuukauden ajan sen erääntymisestä.

Hallitus voi erottaa jäsenen, joka ei täytä enää säännöissä olevia jäsenyyden ehtoja, on toiminnallaan yhdistyksessä tai sen ulkopuolella huomattavasti vahingoittanut yhdistystä tai on laiminlyönyt velvoitteet, joihin hän on sitoutunut liittymällä yhdistykseen. Jos erottamisen syynä on muu kuin jäsenmaksun laiminlyönti, jäsenelle on varattava tilaisuus selvityksen antamiseen ennen erottamispäätöksen tekoa.

Jos erottamisen syynä on muu kuin jäsenmaksun laiminlyönti, jäsenellä on oikeus vedota asiassa valtuustoon 30 päivän kuluessa saatuaan tiedon hallituksen tekemästä erottamispäätöksestä.

Erottaminen astuu voimaan vetoamisajan mentyä umpeen tai valtuuston vahvistettua hallituksen tekemän päätöksen.

**Jäsenen eroaminen**

**12.**Jäsen voi erota yhdistyksestä milloin tahansa ilmoittamalla asiasta joko kirjallisesti hallitukselle tai sen puheenjohtajalle tai ilmoittamalla erosta valtuuston kokouksessa pöytäkirjaan merkittäväksi.

Eroaminen astuu voimaan heti.  Eronneen jäsenen jäsenmaksuvelvollisuus lakkaa eroilmoitusta seuraavan kalenterikuukauden alussa.

 **III LUKU
PÄÄTÖKSENTEKO JA HALLINTO**

**Toimielimet**

**13.**Yhdistyksen päätäntävaltaa käyttää valtuusto ja toimeenpanovaltaa käyttää hallitus.

**Valtuuston kokoonpano ja vaali**

**14.** Valtuustoon kuuluvat puheenjohtaja ja varapuheenjohtaja sekä 32 varsinaista jäsentä. Valtuuston varajäseniksi valitaan yhtä monta henkilöä kuin siinä on varsinaisia jäseniä.

Valtuuston jäsenet valitaan joka kolmas vuosi syys-joulukuussa pidettävällä jäsenäänestyksellä, erillisessä äänestystilaisuudessa, postitse tai tietoliikenneyhteyden tai muun teknisen apuvälineen avulla.  Vaali toimitetaan suhteellisena vaalina siten, että ääni annetaan jollekulle ehdokaslistalla olevalle ehdokkaalle.  Kullakin ehdokaslistalla eniten henkilökohtaisia ääniä saanut ehdokas saa vertausluvukseen koko ehdokaslistan saaman äänimäärän, toiseksi eniten ääniä saanut saa vertausluvukseen puolet ehdokaslistan saamasta äänimäärästä, kolmanneksi eniten kolmanneksen ja niin edelleen.

Siirtymäsäännöksenä todetaan, että valtuuston ja hallituksen toimikautta jatketaan kaudella 2018 – 2020 yhdellä vuodella eteenpäin vuoden 2021 syyskokoukseen saakka, mikäli Ammattiliitto Unio ry perustetaan ja yhdistys liittyy sen jäseneksi. Siirtymäsäännöksen perusteena on se, että tällä tavalla yhdistyksen ja Ammattiliitto Unio ry:n vaalikaudet menevät jatkossa samaan tahtiin.

Ehdokkaat voivat muodostaa vaaliliittoja.  Vaaliliitot tai vaaliliitot ja ehdokkaat voivat muodostaa vaalirenkaita.

Ehdokkaat tulevat valituksi valtuuston jäseniksi tai varajäseniksi saamiensa vertauslukujen mukaisessa järjestyksessä.

Mikäli valtuuston jäsen tai varajäsen, joka on saanut kutsun valtuuston kokoukseen, on estynyt siihen osallistumasta, hänen tilalleen kutsutaan kokoukseen varajäsen saman vaaliliiton tai -renkaan sisältä vertauslukujen mukaisessa järjestyksessä. Mikäli samassa vaaliliitossa tai -renkaassa ei ole enää varajäseniä, kokoukseen saa kutsun suurimman vertausluvun saanut varajäsen, joka ei ole saanut kutsua oman vaaliliittonsa tai -renkaansa varajäsenenä.

Jos valtuustoon valittu jäsen tai varajäsen valitaan hallituksen varsinaiseksi jäseneksi tai varajäseneksi, valtuuston puheenjohtajaksi tai varapuheenjohtajaksi, valtuustoon tulee hänen tilalleen samassa vaaliliitossa tai -renkaassa seuraavaksi suurimman äänimäärän saanut ehdokas.  Mikäli samassa vaaliliitossa tai -renkaassa ei ole enää ehdokkaita valtuustoon tulee se ehdokas, jolla on valittujen jälkeen seuraavaksi suurin vertausluku.

Vaalista määrätään tarkemmin valtuuston vahvistamassa vaalijärjestyksessä.

Valtuusto kokoontuu ensimmäisen kerran vaalivuonna pidettävään sääntömääräiseen syyskokoukseen.

**Valtuuston kokoukset**

**15.**Valtuuston kokoukset ovat sääntömääräisiä ja ylimääräisiä kokouksia.

Sääntömääräisiä kokouksia ovat huhti-toukokuussa pidettävä kevätkokous ja loka-joulukuussa pidettävä syyskokous.

Ylimääräinen kokous pidetään, kun valtuusto tai hallitus niin päättää.  Kokous on myös pidettävä, jos vähintään 1/4 valtuuston varsinaisista jäsenistä, tai 1/10 yhdistyksen äänioikeutetuista jäsenistä sitä hallitukselta vaatii erityisesti ilmoittamansa asian käsittelyä varten.

Hallituksen päätöksellä valtuuston kokoukseen voi osallistua tietoliikenneyhteyden tai muun teknisen apuvälineen avulla kokouksen aikana.

**Valtuuston kevätkokous**

**16.**Valtuuston kevätkokouksessa käsitellään seuraavat asiat:

1. Hallituksen laatima kertomus yhdistyksen toiminnasta edelliseltä kalenterivuodelta.
2. Tilinpäätös ja tilintarkastuskertomus tai tilintarkastuskertomus ja toiminnantarkastuskertomus edelliseltä tilikaudelta.
3. Päätetään tilinpäätöksen vahvistamisesta ja vastuuvapauden myöntämisestä hallitukselle ja muille vastuuvelvollisille.
4. Päätetään ylijäämän käyttämisestä tai alijäämän kattamisesta.
5. Käsitellään työehtosopimusasiat.
6. Käsitellään hallituksen valtuustolle esittämät asiat.
7. Käsitellään valtuustolle tehdyt aloitteet.
8. Käsitellään muut kokouskutsussa mainitut asiat.
9. Käsitellään muut 3/4 määräenemmistöllä kiireelliseksi todetut asiat ottaen huomioon yhdistyslain 24 §:n määräykset.

**Valtuuston syyskokous**

**17.** Valtuuston syyskokouksessa käsitellään seuraavat asiat:

1. Päätetään seuraavan vuoden toimintasuunnitelma.
2. Päätetään seuraavana vuonna valtuuston puheenjohtajille, valtuuston jäsenille, hallituksen puheenjohtajille, hallituksen jäsenille, toimi- ja valiokuntien jäsenille, tilintarkastajalle ja toiminnantarkastajalle maksettavista palkkioista sekä matkakustannusten korvausten perusteista.
3. Päätetään seuraavan vuoden talousarvio.
4. Päätetään seuraavana vuonna varsinaisilta jäseniltä, eläkeläisjäseniltä ja erityisjäsenmaksua maksavilta jäseniltä perittävä jäsenmaksu. Jäsenmaksu voi olla eri suuruinen eri jäsenryhmille. Mikäli Kelan toimihenkilöt ry liittyy jäseneksi toiseen yhdistykseen, joka sääntöjensä mukaan antaa jäsenyhdistyksilleen määräyksiä jäsenmaksun suuruudesta, tulee jäsenmaksun suuruus vahvistaa näiden määräysten mukaisesti.
5. Käsitellään työehtosopimusasiat.
6. Käsitellään hallituksen valtuustolle esittämät asiat.
7. Käsitellään valtuustolle tehdyt aloitteet.
8. Käsitellään muut kokouskutsussa mainitut asiat.
9. Käsitellään muut 3/4 määräenemmistöllä kiireelliseksi todetut asiat ottaen huomioon yhdistyslain 24 §:n määräykset.

Toimikautensa ensimmäisessä kokouksessa valtuuston kokouksen avaa hallituksen puheenjohtaja. Tämä kokous käsittelee myös seuraavat asiat:

1. Todetaan valtuuston kokoonpano.
2. Valitaan valtuuston puheenjohtaja ja varapuheenjohtaja valtuuston varsinaisten jäsenten keskuudesta.
3. Valitaan hallituksen puheenjohtaja.  Valitun puheenjohtajan tulee saada annetuista äänistä hyväkseen yli puolet. Vaali suoritetaan kaksivaiheisena siten, että ensimmäisessä äänestyksessä mukana ovat kaikki ehdokkaat.  Jos joku ehdokkaista saa hyväkseen yli puolet annetuista äänistä, vaali päättyy.  Jos kukaan ei saa yli puolta annetuista äänistä, suoritetaan toinen äänestys kahden ensimmäisessä vaalissa eniten ääniä saaneen ehdokkaan välillä.  Tässä äänestyksessä voittanut tulee valituksi.
4. Valitaan hallituksen varapuheenjohtaja.  Valitun varapuheenjohtajan tulee saada annetuista äänistä hyväkseen yli puolet.  Vaali suoritetaan samalla tavalla kuin hallituksen puheenjohtajan vaali.
5. Valitaan hallituksen seitsemän varsinaista jäsentä ja kullekin henkilökohtainen varamies.  Hallituksen tulee edustaa mahdollisuuksien mukaan tasapuolisesti maan eri osia ja erilaisia jäsenryhmiä.
6. Päätetään, valitaanko seuraavaksi kolmivuotiskaudeksi yksi tilintarkastusyhteisö, kaksi tilintarkastajaa vai yksi tilintarkastaja ja yksi toiminnantarkastaja.
7. Valitaan tilintarkastusyhteisö, tilintarkastajat tai tilin- tai toiminnantarkastaja ja heille henkilökohtaiset varamiehet.

**Aloitteet**

**18.** Yhdistyksen varsinaisella jäsenellä ja erityisjäsenmaksua maksavalla jäsenellä on oikeus tehdä aloitteita valtuuston sääntömääräiselle kokoukselle.  Aloite kevätkokousta varten osoitetaan valtuustolle ja toimitetaan hallitukselle tammikuun loppuun mennessä ja aloite syyskokousta varten toimitetaan viimeistään heinäkuun loppuun mennessä.

Hallituksen on tuotava näin toimitettu aloite valtuuston kokouksen käsiteltäväksi omalla lausunnollaan varustettuna.

**Hallituksen ja valtuuston täydentäminen**

**19.**Mikäli hallituksen puheenjohtaja, varapuheenjohtaja, valtuuston puheenjohtaja, varapuheenjohtaja tai hallituksen varajäsen eroaa kesken toimikautensa tai tulee pysyvästi estyneeksi hoitamasta tehtäväänsä, valtuusto valitsee tähän tehtävään uuden henkilön eronneen tai estyneeksi tulleen luottamushenkilön jäljellä olevaksi loppukaudeksi.

Mikäli hallituksen muu varsinainen jäsen eroaa kesken toimikautensa tai tulee pysyvästi estyneeksi hoitamasta tehtäväänsä, nousee henkilökohtainen hallituksen varajäsen varsinaiseksi jäseneksi ja valtuusto valitsee hänen tilalleen uuden hallituksen varajäsenen.

Vaali toimitetaan samalla tavalla kuin valittaessa näitä luottamushenkilöitä valtuuston ensimmäisessä kokouksessa.

Valtuuston puheenjohtajaksi tai varapuheenjohtajaksi valitun valtuuston varsinaisen jäsenen tilalle nousee valtuustoon varajäsen.

**Valtuuston kokouskutsu**

**20.**Kutsu valtuuston varsinaiseen kokoukseen toimitetaan valtuutetuille kirjeitse tai sähköpostitse viimeistään kahta (2) viikkoa ennen kokousta.  Kutsun mukana toimitetaan kokouksen esityslista.

Kutsu valtuuston ylimääräiseen kokoukseen toimitetaan valtuuston jäsenille samalla tavalla viimeistään kahta (2) päivää ennen kokousta.  Kutsun mukana mainitaan käsiteltävät asiat.

**Päätöksenteko valtuustossa**

**21.** Valtuuston kokouksessa johtaa puhetta valtuuston puheenjohtaja, tai hänen estyneenä ollessaan varapuheenjohtaja.

Valtuusto on päätösvaltainen, kun puheenjohtajan, tai hänen estyneenä ollessaan varapuheenjohtajan, lisäksi paikalla on yli puolet valtuuston muista jäsenistä.

Äänioikeus on valtuuston puheenjohtajalla, varapuheenjohtajalla ja varsinaisilla jäsenillä.  Jos varsinainen jäsen ei osallistu kokoukseen, äänioikeus on varajäsenellä.

Jos vaalissa on valittavana vähintään kaksi henkilöä, vaali toimitetaan suhteellisena vaalina noudattaen soveltuvin osin pykälässä 14 kuvattua vaalitapaa sekä valtuuston vahvistamaa vaalijärjestystä.

Muutoin päätökset tehdään yksinkertaisella enemmistöllä lukuun ottamatta pykälissä 28, 32 ja 33 mainittuja asioita.

Äänten mennessä tasan voittaa se mielipide, johon puheenjohtaja on yhtynyt, paitsi vaaleissa ja suljetussa äänestyksessä arpa.

Äänestys on toimitettava suljettuna lippuäänestyksenä, mikäli vähintään kaksi valtuutettua sitä vaatii. Kun valtuuston kokoukseen osallistutaan skype-ohjelman tai muun tietoliikenneyhteyden välityksellä, äänestys toimitetaan skype-ohjelman tai muun vastaavan ohjelman suojatulla äänestyksellä, mikäli vähintään kaksi valtuutettua sitä vaatii.

**Hallituksen kokoonpano**

**22.**Hallituksen muodostavat puheenjohtaja, varapuheenjohtaja ja seitsemän varsinaista jäsentä. Varsinaisilla jäsenillä on kullakin henkilökohtainen varajäsen.

Äänioikeus hallituksen kokouksessa on puheenjohtajalla, varapuheenjohtajalla ja varsinaisilla jäsenillä.  Jos varsinainen on estynyt osallistumasta hallituksen kokoukseen, hänen henkilökohtaisella varajäsenellään on äänioikeus.

Hallituksen toimikausi alkaa sen valinneen valtuuston kokouksen päättymisen jälkeen.

Hallitus on päätösvaltainen, kun läsnä on puheenjohtaja, tai hänen estyneenä ollessaan varapuheenjohtaja, ja vähintään neljä jäsentä.

Hallituksen kokouksen kutsuu koolle hallituksen puheenjohtaja, tai hänen estyneenä ollessaan varapuheenjohtaja.

Valtuuston puheenjohtajalla, tai hänen estyneenä ollessaan varapuheenjohtajalla, on läsnäolo- ja puheoikeus hallituksen kokouksessa.

Hallituksella on mahdollisuus kutsua kokoukseen asiantuntijoita läsnäolo- ja puhe-oikeudella.

**Päätöksenteko hallituksen kokouksessa**

**23.** Päätökset tehdään yksinkertaisella enemmistöllä.

Äänten mennessä tasan voittaa se mielipide, johon puheenjohtaja on yhtynyt, paitsi vaaleissa ja suljetussa äänestyksessä arpa.

**Työvaliokunta**

**24.**Hallituksen apuna toimii työvaliokunta, johon kuuluvat hallituksen puheenjohtaja ja varapuheenjohtaja sekä yksi hallituksen keskuudestaan valitsema hallituksen varsinainen jäsen.  Työvaliokunnan varajäseninä on kaksi hallituksen keskuudestaan valitsemaa hallituksen varsinaista jäsentä.

**Hallituksen tehtävät:**

**25.**Hallituksen tehtävänä on muun muassa:

* pitää järjestäytymiskokouksensa kuuden viikon kuluessa toimikautensa alettua
* valvoo yhdistyksen nimissä olevien työehtosopimusten noudattamista
* valita työvaliokuntaan yksi jäsen ja kaksi varajäsentä sekä määrätä, missä järjestyksessä varajäsenet kutsutaan estyneen työvaliokunnan jäsenen tilalle
* johtaa yhdistyksen toimintaa näiden sääntöjen ja valtuuston päätösten mukaan
* hyväksyä yhdistyksen jäsenet ja pitää heistä luetteloa
* erottaa jäsenet näiden sääntöjen 10.  pykälän mukaan
* kutsua koolle valtuuston kokoukset ja valmistella niissä käsiteltävät asiat
* hoitaa yhdistyksen varoja ja muuta omaisuutta sekä huolehtia kirjanpidosta ja tilinpäätöksen valmistumisesta
* valmistella valtuuston vaali vaalijärjestyksessä määrätyllä tavalla
* ottaa ja erottaa yhdistyksen toimihenkilöt, sopia heidän työsuhteensa ehdoista ja määrätä heidän tehtävänsä
* nimetä yhdistyksen edustajat ja ehdokkaat Kelan työryhmiin ja muihin toimielimiin
* asettaa tarpeelliseksi katsomiaan toimikuntia ja työryhmiä ja antaa niille tehtävät
* hoitaa tiedotus- ja koulutustoimintaa
* vahvistaa ansiomerkkiohjesäännöt sekä päättää niiden myöntämisestä
* hoitaa sopimus- yms. neuvottelut, ellei valtuusto ole valinnut tehtävään erillistä neuvottelukuntaa
* panna toimeen valtuuston tekemät päätökset
* päättää työtaistelun aloittamisesta ja lopettamisesta näiden sääntöjen 27. pykälän mukaan
* pitää yhteyttä muihin ammattijärjestöihin
* avustaa tilin- ja toiminnantarkastajia ja toimittaa heille kaikki heidän pyytämänsä materiaali
* edustaa yhdistystä sekä kantaa ja vastata sen puolesta

**Hallituksen jäsenen tehtävät**

**26.** Hallituksen jäsenen tehtävänä on muun muassa:

* pitää säännöllisesti yhteyttä alueyhdistyksiin ja mahdollisuuksien mukaan yhdistyksen henkilöstön edustajiin
* pitää säännöllisesti yhteyttä omaan varajäseneensä
* ilmoittaa viipymättä esteestä, mikäli ei pääse osallistumaan hallituksen kokoukseen

 **IV LUKU
YLEISTÄ**

**Alueyhdistykset**

**27.** Jäsenten paikallista edunvalvontaa ja muuta näiden sääntöjen mukaista järjestötoimintaa toteuttamaan voidaan perustaa alueyhdistyksiä.  Hallitus määrää niiden toimialueen ja antaa niille toimintaohjeita.

Alueyhdistyksen toimielimenä on toimikunta.

**Työtaistelusta päättäminen ja sopimusten hyväksyminen**

**28.** Työtaistelutoimenpiteisiin ryhtymisestä ja päättämisestä sekä jäseniä koskevien muiden sopimusten hyväksymisestä päättää valtuusto.  Päätös työtaistelutoimenpiteisiin ryhtymistä on tehtävä kahden kolmasosan (2/3) enemmistöllä annetuista äänistä.

Valtuusto voi ennen päätöksen tekoa määrätä suoritettavaksi neuvoa-antavan jäsenäänestyksen.

Valtuusto voi valtuuttaa hallituksen päättämään työtaistelutoimenpiteisiin ryhtymisestä ja niiden päättämisestä.

**Tilin- ja/tai toiminnantarkastajat**

**29.** Yhdistyksen taloutta ja hallintoa tarkastamaan voidaan valita:

* yksi tilintarkastusyhteisö
* kaksi tilintarkastajaa ja heille kummallekin henkilökohtaiset varamiehet
* yksi tilintarkastaja ja yksi toiminnantarkastaja ja heille kummallekin henkilökohtaiset varamiehet

Toiminnantarkastajalla tulee olla sellainen taloudellisten ja oikeudellisten asioiden tuntemus, kuin yhdistyksen toimintaan nähden on tarpeen tehtävän hoitamiseksi.

**Tili- ja toimintavuosi**

**30.** Yhdistyksen tili- ja toimintavuosi on kalenterivuosi.  Tilinpäätöksen tulee olla valmiina maaliskuun loppuun mennessä.

Yhdistyksen tilejä ja hallintoa tarkastamaan valittujen tilin- ja/tai toiminnantarkastajien tulee toimittaa tilin- ja/tai toiminnantarkastuskertomus viimeistään kaksi viikkoa ennen valtuuston kokousta.  Kertomus osoitetaan yhdistyksen valtuustolle ja se toimitetaan hallitukselle.

**Nimenkirjoitus**

**31.** Yhdistyksen nimen kirjoittavat hallituksen puheenjohtaja, varapuheenjohtaja ja hallituksen määräämät toimihenkilöt, aina kaksi yhdessä.

Hallitus voi myös määrätä yhdistyksen toimihenkilön kirjoittamaan yksin yhdistyksen nimen.

**Sääntöjen muuttaminen**

**32.**Näihin sääntöihin voidaan tehdä muutoksia valtuuston päätöksellä.  Sääntöjen muutosesityksen on saatava hyväkseen vähintään kolme neljäsosaa (3/4) annetuista äänistä.

Sääntöjen muutosesityksestä on mainittava kokouskutsussa ja kutsun mukana on toimitettava ehdotus uusiksi säännöiksi.

**Yhdistyksen purkaminen**

**33.** Yhdistys voidaan purkaa valtuuston päätöksellä.  Purkamispäätöksen on saatava hyväkseen vähintään kolme neljäsosaa (3/4) annetuista äänistä.

Yhdistyksen purkamisesityksestä on mainittava kokouskutsussa.

Jos yhdistys purkautuu tai lakkautetaan, sen varat käytetään näiden sääntöjen 2 §:ssä mainittuun tarkoitukseen purkautumiskokouksen päättämällä tavalla.

**Jäsenoikeuksien säilyminen**

**34.** Näillä säännöillä ei ole takautuvaa vaikutusta jäsenen vahingoksi, vaan saavutetut jäsenoikeudet säilyvät.